Koliki utjecaj Enrona u Kongresu? (15/1/02) - 2002-01-15
"Nije pitanje tko je imao veze s Enronom, već tko ih nije imao?"
”Christian Science Monitor” jutros se bavi utjecajem Enrona u Kongresu. “Nije pitanje tko je imao veze s Enronom, već tko ih nije imao,” piše “Monitor” uz pojašnjenje: u sadašnjem sazivu Kongresa, političke donacije od Enrona u proteklih je deset godina primilo 188 članova Zastupničkog doma i 71 senator. Ta bi činjenica – piše nadalje “Monitor” – mogla navesti Kongres da se konačno ozbiljnije pozabavi predloženom reformom financiranja političkih kampanja. “Los Angeles Times” u jutrošnjem izdanju piše o naporima američke Središnje obavještajne agencije CIA-e da kroz novi program regrutira nove špijune u južnoj Californiji. U Los Angelesu i okolici, naime, žive stotine tisuća iseljenika iz Irana, zemlje koju Državno tajništvo smatra najaktivnijim sponzorom terorizma u svijetu. CIA, inače, teško dobavlja obavještajne podatke o Iranu, jer se radi o zatvorenoj islamskoj zemlji, s kojom Sjedinjene Države nemaju dipomatske odnose. Potencijalni špijuni, pogotovo oni s dobrim kontaktima u Iranu mogli bi, kažu upućeni, za svoje usluge biti izuzetno dobro plaćeni. Najtiražniji američki dnevnik “USA Today” bavi se danas trgovcima heroinom u Afganistanu. Od pada talibana – piše “USA Today” – gotovo je presječeni najveći svjetska ruta za krijumčarenje heroina, pa krijumčari pokušavaju iz Afganistana iznijeti što veće količine ove droge i tako spasiti postojeće zalihe. Izloženi sve većoj kontroli, krijumčari putuju kroz zabačena područja na devama, naoružani do zuba, čak i raketama zemlja-zrak. Podsjetimo, na Afganistan je 1999. otpadalo 75 posto ukupne svjetske proizvodnje heroina, a 90 posto te droge završavalo je u Europi. Iako je proizvodnja prošle godine znatno smanjena zbog naredbe mule Omara, uzgajivači opijumskog maka su nakon odlaska talibana ponovno posijali velike površine i početkom ljeta očekuju odličnu žetvu.